হানিমুনে গিয়ে স্বামীর মৃত্যু, দুর্ঘটনার আড়ালে খুনের অভিযোগ স্ত্রীর বিরুদ্ধে

ওয়েব ডেস্ক: হানিমুনে গিয়ে ভয়াবহ মৃত্যুর (Honeymoon Murder) শিকার হলেন এক যুবক। রাজস্থানের (Rajasthan) আশিস ও অঞ্জু সদ্য বিয়ে করে ঘুরতে গিয়েছিলেন। এক রাতে খাবার খাওয়ার পর দু’জনে হাঁটতে বের হন। সেই সময় আশিসের মৃত্যু হয়। প্রথমে মনে করা হয়েছিল, এটি একটি সাধারণ পথ দুর্ঘটনা—একটি দ্রুতগতির গাড়ি তাঁদের ধাক্কা দেয় এবং দুষ্কৃতীরা অঞ্জুর গয়না ও ফোন ছিনিয়ে নেয়।

কিন্তু তদন্ত শুরু হতেই ঘটনাটি অন্য মোড় নেয়। পুলিশ দেখতে পায়, আশিসের শরীরে একাধিক আঘাতের চিহ্ন রয়েছে, কিন্তু অঞ্জুর শরীরে কোনও আঘাত নেই। ময়নাতদন্তের রিপোর্টে জানা যায়, আশিসের মৃত্যু হয়েছে শ্বাসরোধের ফলে, যা কোনও দুর্ঘটনার সঙ্গে মেলে না।

আরও পড়ুন: বাংলায় সিপিএমের সঙ্গে জোট নয়, দিল্লির বৈঠকে চূড়ান্ত সিদ্ধান্ত

পুলিশের সন্দেহ আরও বাড়ে, কারণ অঞ্জু বারবার নিজের বক্তব্য বদলাচ্ছিলেন। পরে জানা যায়, বিয়ের পর থেকেই অঞ্জু সুখী ছিলেন না এবং কিছুদিন বাবার বাড়িতে থাকাকালীন তিনি তাঁর প্রাক্তন প্রেমিক সঞ্জুর সঙ্গে আবার যোগাযোগ শুরু করেন। তদন্তকারীদের অনুমান, অঞ্জু ও সঞ্জু মিলেই আশিসকে খুনের পরিকল্পনা করেন।

পুলিশের মতে, ঘটনার রাতে সঞ্জু ছাড়াও রকি ও বাদল নামে আরও দুইজন আশিসকে আক্রমণ করে। প্রথমে তাঁকে শ্বাসরোধ করে খুন করা হয়, তারপর ঘটনাটিকে পথ দুর্ঘটনা হিসেবে সাজানোর চেষ্টা করা হয়। অঞ্জু নিজেই নিজের ফোন ও কানের দুল আততায়ীদের হাতে তুলে দেন, যাতে ছিনতাইয়ের গল্প বিশ্বাসযোগ্য হয়। এরপর অজ্ঞান হওয়ার ভান করে রাস্তায় পড়ে থাকেন তিনি।

পরে সমস্ত তথ্যপ্রমাণ হাতে আসার পর পুলিশ চারজনকেই গ্রেফতার করেছে। এই ঘটনা এখন ‘রাজস্থান হানিমুন মার্ডার কেস’ নামে পরিচিত হচ্ছে।